కూనలమ్మ పదాలు

**ఓ కూనలమ్మా**' అనే చివరి పదంతో ముగిసే చిన్న చిన్న పద్యాలైన **కూనలమ్మ పదాలు**  అనే చిన్ని చిన్ని మాటల ఈటెల "ఆరుద్ర కూనలమ్మ పదాలు" ఆంధ్ర దేశాన్ని ఉర్రూతలూగించాయి. కవిత్వాన్ని కొత్త పుంతలు తొక్కించాయి. సరళంగా సామాన్యులకు సైతం అర్ధం కాగలిగేలా రాసిన ఈ పద్యాలలో అందమైన భావాలను కూడా మిళితం చేసి రాసాడు ఆరుద్ర.ఈ కూనలమ్మ పదంలోని అందమంతా తొలి మూడు పాదాల అంత్యప్రాసలే ! కూనలమ్మ అంటే పార్వతీ దేవి కూతుళ్ళయిన ఏడుగురు అక్కలకు కాపగు పోతురాజు భార్య. ఈ కూనలమ్మ పదాలు ఇదివరకు జ్యోతి మాస పత్రికలో ప్రచురితమై విశేషంగా పాఠకుల అభిమానం పొందాయి. వీటి సంకలనమే ఈ పుస్తకం. ఈ కూనలమ్మ పదాలకు తోడు ముచ్చటయిన బాపు బొమ్మలు (కార్టూన్లు) అదనపు ఆకర్షణ. ఆరుద్ర కంటే ముందే ఈ కూనలమ్మ పదాల ప్రస్తావన తెలుగు  సాహిత్యంలో ఉంది. చాలా సంవత్సరాల క్రితం నుండే జానపదులు ఈ పదాలను పాడుకుంటున్నారు. ఇవి కేవలం ఎనమిది మాత్రమే లభిస్తున్నాయి. వీటిని సేకరించి తెలుగు వారికి అందించిన వారు పరిశోధన పరమేశ్వర బిరుదు పొందిన శ్రీ వేటూరిప్రభాకరశాస్త్రి గారు. ఈ ఎనమిది కూనలమ్మ పదాలను ప్రభాకరశాస్త్రి గారు 1930వ సంవత్సరంలో భారతి పత్రికలో 'బాల భాష' శీర్షికతో ప్రచురించారు. అవి ఇలా ఉన్నాయి.

జపతపంబుల కన్న                                                                                 చదువు సాముల కన్న                                                                    ఉపకారమే మిన్న                                                                                          ఓ కూనలమ్మ 

ఆడి తప్పిన వాని                                                                                     ఆలి నేలని వాని                                                                            ఆదరించుట హాని                                                                                        ఓ కూనలమ్మ                                                                                                                                               

అన్నమిచ్చిన వాని                                                                           ఆలినిచ్చిన వాని                                                                       అపహసించుట హాని                                                                                   ఓ కూనలమ్మ 

భీష్ముడనుభవ శాలి                                                                            భీముడే బలశాలి                                                                                   కర్ణుడే గుణశాలి                                                                                          ఓ కూనలమ్మ  

దుర్యోధనుడు భోగి

ధర్మరాజొక జోగి

అర్జునుండే యోగి

ఓ కూనలమ్మ

కాపువాడే రెడ్డి 

గరిక పోచే గడ్డి

కానకుంటే గ్రుడ్డి

ఓ కూనలమ్మ

కవితా రసపు జల్లు

ఖడ్గాల గలగల్లు

కరణాలకే చెల్లు 

ఓ కూనలమ్మ

మగని మాటకు మాటికి

కెదురు పల్కెడు బోటి

మృత్యుదేవత సాటి

ఓ కూనలమ్మ

వీటిని రచించిన కర్త ఎవరో తెలియదు. ఈ కూనలమ్మ పదాలను చదివి ప్రభావితుడైన ఆరుద్ర అప్పటి ఆంధ్రప్రభ పత్రిక సంపాదకులైన నీలంరాజు వేంకట శేషయ్య గారు ఏదైనా ప్రత్యేక రచన పంపించమని అడగడంతో 14 కూనలమ్మ పదాలను వ్రాసి పంపించారు. మల్లాదిరామకృష్ణశాస్త్రి మరియు బాపు గార్ల ప్రోత్సాహంతో  మరెన్నో కూనలమ్మ పదాలను  రచించారు ఆరుద్ర.

ఆరుద్ర ఈ పద్యాల్ని ముళ్ళపూడి వెంకటరమణకు జనవరి 26, 1964న పెళ్ళికానుకగా ఇచ్చాడు

మహాకవి శ్రీశ్రీ మాటల్లో కూనలమ్మ పదాల ఆరుద్ర గురించి.


కూనలమ్మ పదాలు
వేనవేలు పదాలు
ఆరుద్రదే వ్రాలు

కూనలమ్మ పదాలు
లోకానికి సవాలు
ఆరుద్రదే వ్రాలు

కూనలమ్మ పదాలు
కోరుకున్న వరాలు
ఆరుద్ర సరదాలు


## కొన్ని కూనలమ్మ పదాలు

సర్వజనులకు శాంతి
స్వస్తి, సంపద, శ్రాంతి
నే కోరు విక్రాంతి
ఓ కూనలమ్మ !

ఈ పదమ్ముల క్లుప్తి
ఇచ్చింది సంతృప్తి
చేయనిమ్ము సమాప్తి
ఓ కూనలమ్మ !

సామ్యవాద పథమ్ము 
సౌమ్యమైన విధమ్ము
సకల సౌఖ్యప్రథమ్ము
ఓ కూనలమ్మ !

సగము కమ్యూనిస్ట్
సగము కాపిటలిస్ట్
ఎందుకొచ్చిన రొస్టు
ఓ కూనలమ్మ !

అరుణబింబము రీతి
అమర నెహ్రూ నీతి
ఆరిపోవని జ్యోతి
ఓ కూనలమ్మ !

మధువు మైకము నిచ్చు
వధువు లాహిరి తెచ్చు
పదవి కైపే హెచ్చు
ఓ కూనలమ్మ !

**[[తమిళం]] గురించి** -

తమలములు నములు
దవళతో మాట్లాలు
తానెవచ్చును తమిళు
ఓ కూనలమ్మా!

**[[శ్రీశ్రీ]] గురించి** - 

రెండు శ్రీల ధరించి
రెండు పెగ్సు బిగించి
వెలుగు శబ్ద విరించి
ఓ కూనలమ్మ !

**[[కృష్ణశాస్త్రి]] గురించి** -

కొంతమందిది నవత
కొంతమందిది యువత
కృష్ణశాస్త్రిది కవిత
ఓ కూనలమ్మ !

**[[బాపు]] గురించి** -

కొంటెబొమ్మల బాపు
కొన్ని తరముల సేపు
గుండె ఊయలలూపు
ఓ కూనలమ్మా!

## బయటి లింకులు

## మూలాలు


వర్గం:ఆరుద్ర రచనలు
వర్గం:తెలుగు పుస్తకాలు